
Atópiás dermatitis bázisterápiájában használt emolliens dermokozmetikumok és magisztrális készítmények összehasonlítása gyógyszerészi szemmel

1. Bevezetés
Az atópiás ekcéma az egyik leggyakoribb krónikus gyulladásos bőrbetegség, amelynek kezelésében a szakmai irányelveknek megfelelően kiemelkedően fontos szerepet játszik a bázisterápia, azaz a rendszeres testápoló kezelés, az emolliensek megfelelő alkalmazása.
A vizsgálat során a szegedi gyógyszertárakban dolgozó gyógyszerészek körében végeztünk felmérést, azzal a céllal, hogy megvizsgáljuk, mely magisztrális készítményeket és dermokozmetikumokat ajánlják pácienseiknek a gyógyszerész kollégák, illetve a termékek kiválasztásakor elsődlegesen milyen szempontokat vesznek figyelembe.
2. Módszerek
Prospektív, kérdőíves vizsgálatunkat 2023 novembere és 2024 júniusa között végeztük. A standardizált, struktúrált kérdőív 16 kérdést tartalmazott. A kutatást az Egészségügyi Tudományos Tanács Tudományos és Kutatásetikai Bizottsága (ETT-TUKEB) engedélyével végeztük. A gyógyszertári interjúk személyesen történtek, körülbelül 10-15 percet vett igénybe személyenként. A kérdőívet anonim módon töltöttük ki.
3. Eredmények
A Szegeden megkeresett 29 városi és egyetemi patikából 27 gyógyszertár vállalta a vizsgálatban való részvételt. A gyógyszerészek túlnyomó többsége a dermokozmetikumokat preferálja az atópiás dermatitis emolliens kezelésében. A készítmények kiválasztásakor a kollégák döntően a minőséget, a kedvező ár-érték arányt és a klinikailag igazolt hatékonyságot tartják a legfontosabbnak. Habár még nagyon sokfajta magisztrális készítmény van forgalomban, a szakmai vélemények szerint mára egyre inkább korlátozódik, szűkül a felhasználásuk az innovativitás hiánya miatt.
4. Megbeszélés
Az atópiás ekcéma bázisterápiáját a rendszeres emolliens testápoló kezelés jelenti. Jelenleg a piacon számos magisztrális és dermokozmetikai készítmény érhető el. A szakmai protokollok szerint a dermokozmetikumok alkalmazása javasolt, tekintettel arra, hogy klinikai hatékonyságuk igazolt és fejlesztésük folyamatos. Felmérésünk is alátámasztotta a gyógyszerész kollégáknak ezen attitűdjét, miszerint ők is elsődlegesen a dermokozmetikumokat javasolják az atópiás ekcéma bázisterápiájára.



